– Terrorister vil slå til mot amerikanske borgere, inkludert barn.

USAs ambassader i Stockholm, Helsingfors og Oslo advarer om at terrorister vil slå til mot amerikanske statsborgere, inkludert barn.

I en melding som er lagt ut på ambassadenes nettsider advares det mot voldelige angrep og kidnappinger. Det vises til at terrorister tidligere har benyttet kniver, skytevåpen og kjøretøy.

– De kan slå til mot skoler, sykehus, kirker, turistmål, transportsektoren og offentlige steder, heter det i meldingen.

Trusselnivået i Sverige vurderes for tiden til nivå tre, på en skala fra én til fem. Det innebærer et økt trusselbilde.

Tre personer ble nylig pågrepet i Sverige for å forberede en terrorhandling. De tre er fra Usbekistan, og en av dem skal ha hatt kontakt med Stockholm-terroristen Rakhmat Akilov. De mistenkte ble overvåket av politiet over lengre tid.

Advarslene som ble lagt ut fredag, har lik ordlyd som en melding den amerikanske ambassaden i Oslo publiserte 23. april.

Reiseråd for Danmark

Amerikanske myndigheter oppfordrer sine borgere til å holde en lav profil, og være bevisst på omgivelsene når man ferdes i offentlige rom.

I januar gikk det ut en oppfordring om å utvise økt varsomhet i Danmark fordi terrorgrupper fortsetter å planlegge mulige terrorangrep i Danmark, heter det i et reiseråd fra det amerikanske utenriksdepartementet.

Ifølge avisen Helsingin Sanomat har det finske sikkerhetspolitiet ikke kunnskap om spesifikke trusler mot Finland. Advarslene avdramatiseres av USAs ambassade i Helsingfors, som sier de er ment som en påminnelse om å være årvåken under utenlandsopphold.

– Andre delegasjoner i Europa har nylig utstedt lignende advarsler, sier en kilde ved ambassaden til avisen.